Mohammad Fairus Khairuddin

Datuk Mohammad Fairus bin Khairudin (lahir pada 2 Julai 1976) ialah seorang ahli politik Malaysia. Beliau pernah berkhidmat sebagai Timbalan Ketua Menteri I Pulau Pinang pada 2008 hingga meletakkan jawatan pada 2009. Beliau juga ialah Ahli Dewan Undangan Negeri Pulau Pinang bagi DUN Penanti mewakili Parti Keadilan Rakyat (PKR) pada 2008 hingga meletakkan jawatan pada 2009, kurang sebulan selepas meetakkan jawatan sebagai Timbalan Ketua Menteri.

Mohammad Fairus kemudiannya keluar PKR dan menyertai UMNO pada 28 Februari 2010. Pada Februari 2023, beliau disahkan menyertai PAS.

Latar belakang
Beliau berasal dari kerabat DiRaja Kedah dari sebelah nasab almarhum ayahandanya yang mana jalur nasab itu bersambung kepada almarhum DYMM Tuanku Sultan Abdul Hamid Mukarramsyah dan dilahirkan di Guar Perahu, Kubang Semang di dalam kawasan Parlimen Permatang Pauh. Manakala dari sebelah nasab bondanya, beliau adalah cucu bekas Penghulu Guar Perahu, Abdullah bin Din (Tok Wan Lah) dan cicit kepada Panglima Cha (Panglima Kesultanan Kedah Darul Aman).

Pendidikan
Ijazah Doktor Falsafah (PhD) dalam bidang Sains Politik
Ijazah Doktor Falsafah (PhD) dalam bidang Martial arts Philosophy & Science
Ijazah Sarjana Strategic & Defence Studies
Ijazah Sarjana Sains Politik di United Kingdom.
Ijazah Sarjana Muda Political Science – International Relations, lulusan Universiti Islam Antarabangsa Malaysia
Sijil Pengajian Syariah, lulusan Universiti Malaya.

Politik
Beliau merupakan bekas Setiausaha Biro Pembangunan Integrasi Nasional Parti Keadilan Rakyat (PKR). Beliau juga adalah bekas Naib Ketua Angkatan Muda PKR Bahagian Selayang dan Ketua Penerangan PKR Bahagian Selayang. Beliau memulakan kerjaya awal dengan menyertai beberapa organisasi korporat gergasi tempatan dan antarabangsa, antaranya Hong Leong Assurance, Franklin Covey Malaysia, Ford Motor Company Malaysia, Uni Asia Life Assurance Bhd kemudian menjadi perunding bebas.

Timbalan Ketua Menteri Pulau Pinang
Pada Pilihan Raya Umum Malaysia 2008, beliau telah menang kerusi Dewan Undangan Negeri Penanti di Pulau Pinang dengan 7,346 undi mengalahkan Datuk Abdul Jalil Abdul Majid dari Barisan Nasional yang hanya mendapat 667 undi.

Beliau dilantik ke jawatan itu setelah Pakatan Rakyat  yang terdiri daripada Parti Tindakan Demokratik (DAP) dan Parti Keadilan Rakyat (PKR) serta Parti Islam Se-Malaysia (PAS) telah membentuk kerajaan di Pulau Pinang. Memegang portfolio mengenai hal ehwal agama, pembangunan keusahawanan dan koperasi, penerangan dan perhubungan masyarakat.

Meletakkan jawatan
Pada 8 April 2009, beliau meletakkan jawatan sebagai Timbalan Ketua Menteri I dan ADUN Penanti berkuatkuasa serta merta.

Menyertai UMNO
Pada 28 Februari 2010, beliau mengumumkan meninggalkan PKR dan menyertai UMNO. Beliau dilihat bersama dengan Perdana Menteri Malaysia, Datuk Seri Najib Razak dalam satu majlis Seni Silat Gayong di Ampang, Selangor. Beliau menerima sijil keahlian UMNO daripada Setiausaha Kerja Umno, Datuk Ab. Raof Yusoh.

Anugerah

 Darjah Panglima Mahkota Wilayah (PMW) - Datuk (2017)

Rujukan 

Bekas anggota Pertubuhan Kebangsaan Melayu Bersatu
Bekas anggota Parti Keadilan Rakyat
Anggota Parti Islam Se-Malaysia